Source: https://varaljai-almasi.hu/2020-03-01-napjatol-a-birosagtol-kell-kerni-a-kapcsolattartasra-vonatkozo-hatarozatok-vegrehajtasat/
Timestamp: 2020-06-03 01:58:10+00:00

Document:
2020.03.01. napjától a bíróságtól kell kérni a kapcsolattartásra vonatkozó határozatok végrehajtását – Dr. Váraljai Kinga & Dr. Almási Zsuzsanna
Az Országgyűlés decemberi törvény-módosítása értelmében 2020. március elsejétől a bírósághoz kell benyújtani a kapcsolattartásra vonatkozó határozatok végrehajtása iránti kérelmeket. A kérelmet a kapcsolattartásra vonatkozó határozatban foglaltak megszegésétől vagy annak a kérelmező tudomására jutásától számított 30 napon belül kell beadni. Az elektronikus űrlap itt érhető el.
A beadványokat a gyermek lakóhelyén, vagy tartózkodási helyén illetékes járásbíróságon kell benyújtani. A kérelemnek az alábbiakat kell tartalmaznia:
• Az eljáró bíróságot és azokat az adatokat, amelyekből a bíróság illetékessége – ha az ügyben külföldi elem van, joghatósága – megállapítható,
• A kérelmező nevét, lakóhelyét, a kérelem előterjesztésére való jogosultság jogcímét,
• A kérelmezett (a mulasztó szülő) nevét, lakóhelyét, és egyéb, az azonosításához szükséges adatot,
• A kapcsolattartással érintett gyermek, gyermekek adatait,
• A kapcsolattartásra vonatkozó határozatot kibocsátó bíróság vagy gyámhatóság megnevezését, a határozat számát,
• Leírást arról, hogy a kapcsolattartás megszegése milyen magatartással vagy mulasztással valósult meg, vagy milyen egyéb tevékenység vagy mulasztás akadályozza vagy zavarja a kapcsolattartást,
• A kapcsolattartásra vonatkozó határozat végrehajtásának elrendelése iránti határozott kérelmet.
A kérelemhez érdemes csatolni a bíróság, vagy a gyámhatóság kapcsolattartást szabályozó határozatát is.
A kérelem beérkezése után a bíróság a kérelmet másik szülőnek nyilatkozattételre küldi meg, majd a kérelem és a másik fél nyilatkozata alapján meghozza a döntését. Ha a bíróság indokoltnak tartja, személyes meghallgatásra kerülhet sor. A bíróság az eljárás során meghallgathatja a gyermeket is, és a gyermek legfőbb érdekét szem előtt tartva hozza meg végzését. Az eljárás során a feleket ún. tárgyi költségfeljegyzési jog illeti meg, az illetéket tehát nem kell előre megfizetni.
Az eljárás a törvény szerint nem soron kívüli, de miután az eljárásban gyermekek érintettek, a bíróság a lehető legrövidebb idő alatt hozza meg döntését. (forrás: https://birosag.hu/hirek/kategoria/ugyfeleknek/elso-nap-megerkezett-az-elso-kerelem-vasarnap-ota-birosagtol-kell-kerni?fbclid=IwAR31GRsFVoxFXiQALkqtw9dQVhSSdysBNNdJrn5l9Sqm4_pumJCrSeRtQ4Q)

References: bíróság 
 bíróság 
 bíróság 
 bíróság 
 bíróság 
 bíróság